  Майя Бывальцева Удмуртиын чеберлыкъя но устолыкъя «Чеберай 2020» йӧскалык вожвылъяськонэ куриськонъёсты кутыны кутскизы. Со сярысь радъясьёс конкурслэн «ВКонтакте» мерлыко вотэсысь огиназ иворто. Ужрадэ 18 арессэс ортчем нылъёс но нылкышноос пыриськыны быгато. Соосты арлыдзыя куинь группалы люкозы: 15-34 арес, 35-54 арес, 55 но солэсь трос. Вормисьёсты котькуд группаын быръёзы Куриськонъёсты 15-тӥ гудырикошконозь cheberai@bk.ru электрон почтае ыстоно. Ачиз вожвылъяськон 2019-тӥ арын куарусёнысен 2020-тӥ арын шуркынмонозь мыноз. Йӧскалык вожвылъяськонлэн ужпумъёсыз – гуртын улӥсь устолыко удмурт нылкышноосты шедьтон но соослы юрттон, кышномурт чеберлык пыр удмурт кылэз но лулчеберетэз азинтон, творчествоен вырись нылкышноосты ӵошен кичӧлтонъёсты быдэстон понна. Конкурс куинь люкетэн ортчоз. Куарусёнысен южтолэзёзь ёросын быръён люкетъёс радъяськозы. Гурт ёросъёсын улӥсьёс сяна, Удмуртиысь каръёсын, озьы ик мукет улосвылъёсын улӥсьёс вазиськыны быгато. Соосты матысяз ёросэ вожвылъяськонэ кутозы. Быръён люкетъёс ортчозы: 5.09.2019 – Алнаш ёрос; 13.09.2019 – Глаз ёрос; 20.09.2019 – Яр ёрос; 4.10.2019 – Можга ёрос; 11.10.2019 –Дэри ёрос; 18.10.2019 – Шаркан ёрос; 1.11.2019 – Вотка ёрос; 8.11.2019 – Пичи Пурга ёрос; 15.11.2019 – Сюмси ёрос; 6.12.2019 – Сьӧлта ёрос; 13.12.2019 – Вавож ёрос; 20.12.2019 – Камбарка ёрос; 17.01.2020 – Дэбес ёрос; 24.01.20 – Якшур-Бӧдья ёрос; 31.01.2019 – Сарапул ёрос; 7.02.2020 – Грак ёрос; 14.02.2020 – Эгра ёрос; 21.02.2020 – Кизнер ёрос; 28.02.2020 – Ува ёрос; 6.03.2020 – Кез ёрос; 13.03.2020 – Балезино ёрос; 20. 03.2020 – Красногорск ёрос; 27.03.2020 – Юкаменск ёрос; 3.04.2020 – Кияса ёрос. Кыетӥ люкетаз быръёнын вормисьёс понна вотэсын куара сётон мыноз. Собере 10 финалистъёс кылёзы: тямыс адями 18-34 аресъемъёс пӧлын но быдэн одӥген 35-54 но 55 но солэсь бадӟымъёс пӧлын. Куинетӥ люкетэз Ижкарын ортчоз. «Аксион» культура дворецын Удмуртилэн кунлыкезлы 100 ар тырмонлы тупатэм ужрад луоз. Вормисьёсты арлыдъя котькуд группаын быръёзы. Финалистъёслы гуртын улон но творчество сярысь видеороликъёс, ас малпанъёссэс но быгатонлыкъёссэс улонэ пыӵатон понна бизнес-проектъёс лэсьтозы. Озьы ик «Чеберай» дырпус поттозы. Вормисьёслы дуно кузьым, корона сётозы. Со сяна, «Мусокай», «Устокай» ӧръёсын, учкисьёслэсь тужгес трос куараоссэс люкасез пусъёзы Конкурслэн куронъёсыныз рос-просгес тодматскыны татын луоз. Вожвылъяськонэз «Удмурт Кенеш» огазеяськон Росси азьмуртлэн грантъёсъя фондэз юрттэмен ортчытэ. Радъяны юрттӥсьёс: Удмуртиысь Йӧскалык политикая министерство, улосвылысь Лулчеберетъя министерство, Калык творчествоя элькун юрт, Удмуртиысь Калыкъёслэн эшъяськон юртсы, «Удмурт нылкышно кенеш» огазеяськон. Тодэ вайытом, чеберлыкъя но устолыкъя «Чеберай 2020» йӧскалык вожвылъяськон нылкышно творчествоя «Чеберай» марафон улсын ортче. Со сяна, та дыре мерлыко вотэсъёсын «ИнстаЧеберай» марафон мынэ.  Тегъёс: Мерлык Лулчеберет Ижкар Удмуртия вожвылъяськон УдмуртКенеш удмуртъёс чеберлык нылкышноос Чеберай  